Qashqadaryo viloyatida joriy yilda 28 ta madaniyat markazi tashkil etiladi

Qashqadaryo viloyati Qamashi tumanining Qiziltepa qishlog‘ida yangi madaniyat va aholi dam olish markazi foydalanishga topshirildi. Bu haqda O‘zbekiston Milliy axborot agentligi xabar bermoqda.

“Bunyodkor fayz” mas’uliyati cheklangan jamiyati quruvchilari tomonidan barpo etilgan mazkur maskan turli to‘garak xonalari, 150 o‘rinli zal va boshqa obyektlarni o‘z ichiga olgan bo‘lib, 22 mingdan ziyod aholiga xizmat ko‘rsatadi.
“Bu yerda badiiy havaskorlik, tasviriy va amaliy san’at hamda boshqa yo‘nalishlar bo‘yicha to‘garaklar tashkil etish uchun 26 xona ajratilgan, — dedi markaz rahbari Norqul To‘rayev. — Zalda turli tomoshalar, konsert dasturlari uyushtiriladi. Markazimiz Qiziltepa, Arab, Qo‘shtamg‘ali, Sovsan, Nogahon kabi qishloqlar aholisiga xizmat ko‘rsatadi. Asosiy maqsadimiz — aholi, ayniqsa, yoshlarning bo‘sh vaqtini mazmunli o‘tkazish, madaniy-ma’rifiy va ko‘ngilochar xususiyatga ega bo‘lgan xilma-xil xizmatlar ko‘rsatishdan iborat”.
Ma’lumotlarga qaraganda, viloyatda tegishli dastur bo‘yicha bu yil 28 madaniyat va aholi dam olish markazi tashkil etiladi. 2018-yilgacha 74 ta shunday obyekt bunyod etiladi.
Yangi markazning ochilishiga bag‘ishlangan tadbirda viloyat san’atkorlarining konsert dasturi namoyish etildi.